ตลาดหุ้นเอเชียเพิ่มขึ้นเช้านี้ หลังตลาดนิวยอร์กปิดพุ่งต่อเนื่อง
ตลาดหุ้นเอเชียเพิ่มขึ้นเช้านี้ หลังตลาดนิวยอร์กปิดพุ่งต่อเนื่อง
16 ก.พ. 2560

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ โดยได้รับแรงหนุนจากดัชนีหลักทั้ง 3 ในตลาดหุ้นนิวยอร์กที่ทำสถิติปิดที่ระดับสูงสุดติดต่อกันเป็นวันที่ 5 ขานรับประธานาธิบดีโดนัลด์ ทรัมป์ ที่ให้คำมั่นว่าจะดำเนินการปรับลดภาษีและลดกฎระเบียบในภาคอุตสาหกรรม
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 19,431.61 จุด ลดลง 6.37 จุด, ดัชนี SSE Composite ตลาดหุ้นจีนเปิดวันนี้ที่ 3,210.36 จุด ลดลง 2.63 จุด, ดัชนี HSI ตลาดหุ้นฮ่องกงเปิดวันนี้ที่ 24,139.31 จุด เพิ่มขึ้น 144.44 จุด, ดัชนี TAIEX ตลาดหุ้นไต้หวันเปิดวันนี้ที่ 9,826.89 จุด เพิ่มขึ้น 27.13 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,088.09 จุด เพิ่มขึ้น 4.23 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,088.84 จุด เพิ่มขึ้น 0.36 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,707.61 จุด ลดลง 2.18 จุด
นอกจากนี้ ตลาดยังขานรับนางเยลเลนที่ได้เข้าแถลงต่อคณะกรรมาธิการบริการการเงินประจำสภาผู้แทนราษฎรสหรัฐเมื่อวานนี้ ซึ่งเธอยังคงแสดงมุมมองที่เป็นบวกต่อเศรษฐกิจว่า เศรษฐกิจสหรัฐฟื้นตัวขึ้นเร็วกว่าทางยุโรป ขณะที่เฟดได้ใช้กฎระเบียบที่เข้มงวดขึ้น ซึ่งช่วยปกป้องสถาบันการเงินและหนุนการขยายตัวของเศรษฐกิจสหรัฐ
ขณะเดียวกัน ข้อมูลเศรษฐกิจสหรัฐที่แข็งแกร่งยังช่วยหนุนความเชื่อมั่นของนักลงทุน โดยกระทรวงแรงงานสหรัฐเปิดเผยว่า ดัชนีราคาผู้บริโภค (CPI) พุ่งขึ้น 0.6% ในเดือนม.ค. ซึ่งเป็นการเพิ่มขึ้นมากที่สุดในรอบ 4 ปี ส่วนดัชนี CPI พื้นฐานซึ่งไม่นับรวมราคาในหมวดอาหารและพลังงาน ปรับตัวขึ้น 0.3%